George Louca sterf in tronkGeorge Louca op 21 April 2015 in die hof Foto: Narissa Subramoney, eNCA George Louca, die hoofverdagte in die moord op Teazers-baas Lolly Jackson, is Maandagaand in die Kgosi Mampuru-gevangenis in Pretoria dood. “George is omstreeks 20:30 vanaand [Maandagaand] dood …’n absolute miskraam van geregtigheid,” het Owen Blumberg, Louca se regsverteenwoordiger, in ŉ SMS aan News24 gesê. “Hy is na ŉ Pretoria-hospitaal geneem aangesien hy siek gevoel het. Hy is glo ‘gestabiliseer’ voor hy teruggestuur is na ŉ vleuel by die Pretoria-gevangenis waar hy dood is.” Die departement van korrektiewe dienste het bevestig dat Louca Maandag dood is, maar kon nie verdere besonderhede verskaf nie. Louca was in die finale stadium van longkanker. Hy het in April in die hooggeregshof in Johannesburg verskyn toe sy regsverteenwoordiger ŉ aansoek ingedien het dat hy teruggestuur word na Ciprus om daar dood te gaan. Die aansoek is van die hand gewys. Louca moes Vrydag weer in die hof verskyn, maar het nie opgedaag nie. Sy regsverteenwoordiger het aangevoer hy is te siek om in die hof te verskyn. Louca is verlede jaar na Suid-Afrika uitgelewer op verskeie aanklagte, waaronder die moord op Jackson. Hy het ontken dat hy Jackson vermoor het. Volgens Louca het Radovan Krejcir die Teazers-baas vermoor. News24